Nordjyske politikere støtter de midtjyske borgmestre, der peger på en ny trafikforbindelse over Kattegat via Samsø

Borgmestrene i Region Midtjylland får nu opbakning fra deres nordjyske kolleger i ønskerne om en ny trafikforbindelse over Kattegat via Samsø. Regionsformand Orla Hav (Soc.dem.) går i spidsen for sine borgmesterkolleger og siger, at Kattegat-forbindelsen vil knytte Nordjylland tættere til hovedstaden. Rejsetiden til København fra Nordjylland kan afkortes med en time. - Jeg mener, at det bør have højere prioritet at få landet knyttet bedre sammen gennem en forbindelse, der vil være et alternativ til den nuværende forbindelse over Lillebælt og Storebælt, siger Orla Hav til Nordjyske Stiftstidende. Han mener, at en samlet jysk front for en forbindelse over Samsø kan betyde, at diskussionen kan blive drejet væk fra tankerne om en Femern-forbindelse til Tyskland. I sidste uge pegede de 19 kommuner i Region Midtjylland på den nye Kattegat-forbindelse i deres input til regeringens infrastrukturkommission. /ritzau/